ריצ'רד גרין

ריצ'רד גרין (באנגלית: Richard Green; 6 ביוני 1936 – 6 באפריל 2019) היה פסיכיאטר, עורך דין וסקסולוג יהודי אמריקאי שהתמחה בחקר התפתחותן של זהויות מגדר ונטיות מיניות. בשנת 1975 ייסד גרין את כתב העת המדעי Archives of Sexual Behavior ("ארכיונים של התנהגות מינית") ושימש כעורכו עד שנת 2001 עת החליפו הפסיכולוג קנת' צוקר. גרין ייסד גם את האקדמיה הבינלאומית לחקר המיניות (International Academy of Sex Research) ונחשב לאחד מחלוצי החקירה המדעית של נונקונפורמיות מגדרית בילדים (GNCC), ובנוסף לכך ערך מחקר גם בתחום של שחזור זיכרונות, מהיבט פסיכיאטרי ומשפטי.

קורות חיים

גרין נולד ב-1936 בברוקלין, ניו יורק, במשפחה יהודית. הוא קיבל תואר בוגר מאוניברסיטת סירקיוז בשנת 1957, דוקטור ברפואה מבית הספר לרפואה של אוניברסיטת ג'ונס הופקינס ב-1961, ותואר ראשון במשפטים מבית הספר למשפטים של אוניברסיטת ייל ב-1987.

בעת לימודיו הרפואיים בג'ונס הופקינס, פגש גרין את הפסיכולוג ג'ון מוני, שכיהן אז כפרופסור חבר שם. לימים תיאר גרין את מוני כ"אחד האנשים המבריקים ביותר" שהכיר. במהלך לימודיו כסטודנט של מוני, הכיר גם את הרופא והחלוץ בטיפול רפואי-מסגרתי בטרנסג'נדרים הארי בנג'מין, שאותו תיאר גרין לימים כמי ש"השחיז" את הקריירה שלו. בשנת 1969 פרסמו גרין ומוני יחד בהוצאת אוניברסיטת ג'ונס הופקינס את הספר "טרנסקסואליות וייעוד מיני מחדש" (Transsexualism and Sex Reassignment), שהיה מספרי המדע הפופולרי הראשונים בנושא (על אף היותו מכיל מידע ומונחים סטטיסטיים).

ב-1979 מונה גרין כחבר ועדה באגודה הבינלאומית לדיספוריה מגדרית ע"ש הארי בנג'מין (לימים נקרא "האגודה המקצועית העולמית לבריאות טרנסג'נדרית"), ופעל כנשיאה בשנים 1997 ל-1999. גרין שימש גם כעורך ההוראה בתוכנית למיניות האדם באוניברסיטת סטוני ברוק שבניו יורק.

גרין כיהן כפרופסור לפסיכיאטריה במספר אוניברסיטאות בארצות הברית, וכן באימפריאל קולג' שבלונדון. כמו כן, היה חבר סגל בפקולטה למשפטים ב-UCLA, וחבר באגודת הפסיכיאטרים המלכותית בבריטניה (RCP) משנת 1994.

ניתוחי מקרה בנושא מגדר ומיניות, מעבודותיו של גרין מוצגים באופן נרחב בספרות הלימוד (Textbooks) של מגדר ומיניות (Gender and Sexuality), ופסיכיאטריה בכלל; דוגמה לכך היא במהדורה העשירית של ה-Synopsis of Psychiatry של קפלן וסדוֹק.

המונח "הפרעת זהות מגדרית" (Gender identity disorder), המשקף את המינוח המקובל לתיאור הפסיכופתולוגיה כביכול של "דיספוריה מגדרית" מה-DSM3, נלקח מעבודת המחקר רחבת ההיקף של גרין משנת 1973 "Sexual Identity Conflict in Children and Adults". גרין שימש כחבר בוועדה לחיבור הפרק העוסק בבעיות של מגדר ומיניות ב-DSM4, כחלק ממשלחת הפסיכיאטרים העוסקת בכתיבת הפרק (לצד פסיכולוגים ואחרים). פסיכיאטרים אלה, ובהם גרין, נשלחו מתוקף האגודה האמריקנית לפסיכיאטריה כחלק משיתוף פעולה בינה לבין האגודה האמריקנית לפסיכולוגיה. בשנת 2006 זכה גרין בפרס ע"ש מגנוס הירשפלד על תרומתו לחקר המיניות.

גרין שימש כעורך מחקר ופסיכיאטר-יועץ בקליניקה המגדרית בבית החולים צ'רינג קרוס בלונדון, וכעמית מחקר בכיר במחלקה לקרימינולוגיה באוניברסיטת קיימברידג'.

כעורך דין, בהקשר זה סייע גרין לאיגוד האמריקאי לחירויות אזרחיות בתביעתו כנגד תנועת הצופים האמריקנית, על כך שהפלתה נער הומוסקסואל בשל נטייתו המינית .

נפטר ב-6 באפריל 2019.

 עמדותיו 
בתקופת הדיון הסוער באגודה האמריקנית לפסיכולוגיה לגבי הדה-קלסיפיקציה של ההומוסקסואליות כמחלת נפש, הביע עמדה נחרצת בעד הדה-קלסיפיקציה. גרין שיבח את החלטת ה-APA שלהפסיק לראות בתופעה זו משקפת מחלת נפש, ואף הביע תמיהה פומבית על מציאות בה בכלל צריכה להיערך הצבעה בנושא. באנגלית הוא תיאר זאת כ"A shotgun marriage between science and democracy, ludicrous".

גרין חלק על טענתו של הפסיכולוג ריי בלנשרד כי יש להכיר בתופעת ההבפיליה כפסיכופתולוגיה.

 ביקורת 

בחיבוריו בנושא מגדר ומיניות, השתמש לא אחת בביטויים כגון "Sissy boy" ("ילד רכרוכי") או "Tomboy" (טומבוי, "ילדה-ילד", או "ילדה קשוחה"). בחירתו בטרמינולוגיה זו קוממה עליו מבקרים שטענו שפעל מ"תקינות פוליטית".

 ראו גם 
ג'ון מאני (מורו של גרין בג'ונס הופקינס).

 לקריאה נוספת 
 Green R, Money J (1969). Transsexualism and Sex Reassignment. The Johns Hopkins Press (1 November 1969) .
 Green R (1974). Sexual Identity Conflict in Children and Adults. Basic Books (1974). .
 Green R (1979). Human Sexuality: A Health Practitioner's Text. Williams & Wilkins; 2nd edition (June 1979) .
 Green R (1987). The "Sissy Boy Syndrome" and the Development of Homosexuality. Yale Univ Pr (February 1987) .
 West DJ, Green R (eds.) (1997). Sociolegal Control of Homosexuality : A Multi-Nation Comparison. Springer; 1 edition (31 October 1997) .
 Green R (1992). Sexual Science and the Law. Harvard University Press (November 1992). .

אוטוביוגרפי:
 Green R (1997). 'Psychiatry, Sexology, and the Law.' in: Bonnie Bullough [et al.] (ed.), Personal stories of "How I got into sex" :Leading Researchers, Sex Therapists, Educators, Prostitutes, Sex Toy Designers, Sex Surrogates, Transsexuals, Criminologists, Clergy, and More, Amherst, N.Y.: Prometheus Books, 1997, pp. 186-189.

 קישורים חיצוניים 
 דף הבית של ריצ'רד גרין באיפריאל קולג'.
 דיון בהשתתפות גרין על נישואי הומוסקסואלים ולסביות בארצות הברית, 1974.

 הערות שוליים 

קטגוריה:סקסולוגים אמריקאים
קטגוריה:סקסולוגים יהודים
קטגוריה:עורכי דין יהודים אמריקאים
קטגוריה:פסיכיאטרים יהודים אמריקאים
קטגוריה:סגל אוניברסיטת קליפורניה בלוס אנג'לס
קטגוריה:סגל אוניברסיטת סטוני ברוק
קטגוריה:בוגרי אוניברסיטת סירקיוז
קטגוריה:בוגרי בית הספר למשפטים באוניברסיטת ייל
קטגוריה:בוגרי בית הספר לרפואה של אוניברסיטת ג'ונס הופקינס
קטגוריה:סגל אימפריאל קולג'
קטגוריה:אמריקאים שנולדו ב-1936
קטגוריה:אמריקאים שנפטרו ב-2019